5.10.2022.
LV
Eiropas Savienības Oficiālais Vēstnesis
L 258/119
Vide un ilgtspēja
65.
atzinīgi vērtē ilgtspējas, vides un pieejamības standartu, tostarp Savienības vides vadības un audita sistēmas (EMAS) standartu iekļaušanu Komitejas un RK ēku stratēģijā; norāda, ka kopš vides pārvaldības sistēmas izveides Komiteja un RK ir veikušas dažādus pasākumus, kuru mērķis ir uzlabot ēku energoefektivitāti un samazināt oglekļa pēdas nospiedumu; atzinīgi vērtē darba grupas izveidi, kas veltīta zaļajam kursam, un ir informēts, ka tiek veikts pētījums par Komitejas un RK oglekļneitralitāti līdz 2030. gadam; atzinīgi vērtē Komitejas dalību Parlamenta siltumnīcefekta gāzu emisiju izlīdzināšanas shēmā un to, ka Komitejai ir īpaša budžeta pozīcija, lai nodrošinātu attiecīgās apropriācijas; atzinīgi vērtē to, ka Komitejas patērēto elektroenerģiju nodrošina tikai un vienīgi no ilgtspējīgiem avotiem iegūta zaļā enerģija; turklāt mudina Komiteju visās ēkās uzstādīt saules enerģijas paneļus, lai palielinātu Komiteja oglekļa dioksīda emisiju efektivitāti;
66.
norāda uz vairākiem konkrētiem pasākumiem, kas veikti, lai samazinātu papīra izmantošanu, un mudina Komiteju pieņemt pienācīgu datorizētas darbības politiku; atzinīgi vērtē to, ka papīra daudzums, ko patērē viena persona dienā, 2020. gadā salīdzinājumā ar 2019. gadu ir samazinājies par 52 % un salīdzinājumā ar 2015. gadu – par 81 %;
67.
atzinīgi vērtē konkrētus pasākumus, kurus Komiteja ieviesusi, lai veicinātu ilgtspējīgu pārvietošanās veidu izmantošanu, piemēram, dienesta velosipēdus, velosipēdistiem paredzētu infrastruktūru un žetonu sistēmu, lai ārkārtas apstākļos piekļūtu autostāvvietām; norāda, ka mobilitātes politika ietver finansiālu atbalstu velosipēdistiem un darbiniekiem, kas iegādājušies sabiedriskā transporta sezonas biļetes, savukārt darbinieki, kas saņem abus maksājumus, atsakās no tiesībām izmantot autostāvvietas;
68.
pieņem zināšanai Komitejas apņemšanos īstenot 17 Apvienoto Nāciju Organizācijas ilgtspējīgas attīstības mērķus (IAM) un rīkoties atbilstīgi šiem mērķiem un attiecīgajām Savienības stratēģijām; uzsver, ka Komitejai ir Ilgtspējīgas attīstības novērošanas centrs, kura mērķis ir veicināt ilgtspēju Savienībā;
69.
atzinīgi vērtē to, ka Komiteja kopā ar Komisiju kopīgi pārvalda aprites ekonomikas jautājumos ieinteresēto personu platformu;
Komunikācija un daudzvalodība
70.
norāda, ka 2019. gada oktobrī Komitejas prezidijs pieņēma jaunu Komitejas logotipu, kas atspoguļo Savienības iestāžu logotipus; uzskata, ka šīs izmaiņas veicinās Savienības iestāžu, struktūru, biroju un aģentūru tēla pamanāmību sabiedrībā un tā saskaņotību;
71.
atzinīgi vērtē to, ka Komiteja, rīkojot vairākus nozīmīgus pasākumus un darbības tiešsaistē, ir spējusi pielāgot savu komunikācijas stratēģiju Covid-19 pandēmijas kontekstā, lai vieglāk sasniegtu lielāku sabiedrības daļu un veicinātu saziņu ar ieinteresētajām personām un iedzīvotājiem; uzsver, ka 2020. gada jūlijā Komiteja ikgadējās balvas pilsoniskajai sabiedrībai vietā pasniedza vienreizēju balvu „Pilsoniskā sabiedrība pret Covid-19”, lai apbalvotu bezpeļņas iniciatīvas, kuras īsteno privātpersonas, pilsoniskās sabiedrības organizācijas un privāti uzņēmumi un kuru mērķis ir cīnīties pret Covid-19 krīzi un tās sekām;
72.
uzsver, ka viss darbs saistībā ar Komitejas atzinumiem un informatīvajiem ziņojumiem ir pieejams visās oficiālajās valodās un ka Komitejas tīmekļa vietne atbilst Savienības pieejamības standartiem, ko piemēro publiskā sektora struktūrām;
73.
atzinīgi vērtē Komitejas iesaistīšanos konferencē par Eiropas nākotni, palīdzot šai demokrātiskajai darbībai labāk sasniegt organizētu pilsonisko sabiedrību; turklāt mudina Komiteju palīdzēt tās locekļiem piedalīties vietējos dialogos ar iedzīvotājiem un pilsonisko sabiedrību par Eiropas jautājumiem;